Source: http://www.xarakefalidou.gr/archives/593
Timestamp: 2020-06-01 19:14:37+00:00
Document Index: 40815434

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Θα συνεχιστεί η λειτουργία των Σχολών Μαθητείας του ΟΑΕΔ; – Η ιστοσελίδα της Χαράς Κεφαλίδου
1. Εργασίας, Κοινωνικής Ασφάλισης & Κοινωνικής Αλληλεγγύης κ. Γεώργιο Κατρούγκαλο
2. Παιδείας Ερευνας & Θρησκευμάτων κ. Νικόλαο Φίλη
Θέμα: Κατάργηση εκπαιδευτικής δράσης και συστήματος μαθητείας από τις Εκπαιδευτικές Μονάδες του ΟΑΕΔ.
Οι Σχολές Μαθητείας του ΟΑΕΔ λειτουργούν εδώ και 63 χρόνια και είναι ο μόνος τύπος σχολείων που εφαρμόζει το Δυικό Σύστημα στην εκπαίδευση. Στις σχολές αυτές δύνανται να φοιτήσουν απόφοιτοι της Α΄ τάξης Λυκείου. Η διάρκεια φοίτησης είναι διετής και οι μαθητές παράλληλα με το σχολείο εκπαιδεύονται σε επιχειρήσεις συναφούς αντικειμένου. Κατά τη διετία της φοίτησης και απασχόλησής τους αμείβονται, ασφαλίζονται και τα ένσημά τους είναι συντάξιμα.
Θα μπορούσε με βεβαιότητα να πει κανείς ότι, πέραν όλων των άλλων, οι Σχολές Μαθητείας του ΟΑΕΔ είναι ίσως το μόνο εκπαιδευτικό σύστημα που έχει κατακτήσει ένα μεγάλο ζητούμενο για τη χώρα: Από νωρίς καλλιεργείται στα νέα παιδιά επαγγελματική, ασφαλιστική και φορολογική συνείδηση.
Τα σχολεία του ΟΑΕΔ αποτελούν μια εξαιρετική διέξοδο επαγγελματικής αποκατάστασης κυρίως για παιδιά μη προνομιούχων οικογενειών που αδυνατούν να ανταπεξέλθουν οικονομικά.
Εκτός από τα ευεργετήματα που έχουν οι ίδιοι οι μαθητές, διευκολύνονται και οι επιχειρήσεις που τους απασχολούν, αφού η απασχόλησή τους επιδοτείται.
Σήμερα, στον ακριτικό νομό Δράμας για παράδειγμα, στις τοπικές επιχειρήσεις απασχολούνται τουλάχιστον 150 νέοι – μαθητές των σχολείων του ΟΑΕΔ. Οι περισσότεροι δε επιχειρηματίες τεχνικών επαγγελμάτων, πάνω από το 70%, είναι οι ίδιοι απόφοιτοι των σχολών του ΟΑΕΔ.
Το ζήτημα των σχολών του ΟΑΕΔ, αφορά ολόκληρη τη χώρα και ιδίως την Ελληνική Περιφέρεια. Σύμφωνα με μελέτες που έχουν πραγματοποιηθεί, οι μισοί απόφοιτοι (47%) των Σχολών Μαθητείας του ΟΑΕΔ των τελευταίων τριών ετών (2011-2014) εργάζονται, ενώ το 50% αυτών βρήκαν εργασία σε διάστημα μικρότερο των έξι μηνών. Τέσσερις στους δέκα απασχολούνται στης ειδικότητα που εκπαιδεύτηκαν, ενώ οι περισσότεροι εξ αυτών (70%) απασχολούνται πέραν του ενός έτους.
Τα πιο πάνω στοιχεία προκύπτουν από έρευνα που παρουσιάσθηκε στην ημερίδα του ΟΑΕΔ για τις σχολές Μαθητείας και τα Γραφεία Διασύνδεσης και πραγματοποιήθηκε σε πανελλαδικό δείγμα αποφοίτων των σχολών που ολοκλήρωσαν της σπουδές τους τα έτη 2012, 2013 και 2014.
Τα αποτελέσματά της καταδεικνύουν την επιτυχία του θεσμού της Μαθητείας τόσο στην κατάρτιση των αποφοίτων όσο και στην κάλυψη των αναγκών των επιχειρήσεων.
Σύμφωνα με πληροφόρηση από τους εμπλεκόμενους φορείς, η Κυβέρνηση επιχειρεί το κλείσιμο αυτών των σχολείων στη λογική των μνημονιακών αναγκών, προκειμένου η χώρα μας να ανταπεξέλθει στις οικονομικές της υποχρεώσεις προς τους δανειστές.
Επειδή ο θεσμός Εκπαίδευσης – Μαθητείας του ΟΑΕΔ έχει αξιολογηθεί πολλαπλά και έχει αναδειχθεί ως το πληρέστερο σύστημα παροχής Επαγγελματικής εκπαίδευσης στη χώρα.
Επειδή η εκπαίδευση μαθητείας του ΟΑΕΔ αποτελεί την πλέον ενεργητική πολιτική επένδυσης στην εκπαίδευση με άμεσο στόχο την απασχόληση των νέων.
Επειδή στόχος της Πολιτείας οφείλει να είναι η επιπλέον ενίσχυση των δομών που οδηγούν στην αύξηση της απασχόλησης των νέων και, κατά συνέπεια, στόχος της οφείλει να είναι η παροχή καλύτερης επαγγελματικής κατάρτισης και μεγαλύτερης εργασιακής εμπειρίας από τις Σχολές Μαθητείας, που θα έχει ως συνέπεια τη μεγαλύτερη αναγνωρισιμότητα του τυπικού προσόντος των Σχολών Μαθητείας τόσο στην Ελλάδα όσο και στο εξωτερικό.
1. Ποια είναι τα σχέδια της Κυβέρνησης αναφορικά με τη συνέχιση λειτουργίας των Σχολών Μαθητείας του ΟΑΕΔ;
2. Προτίθενται τα αρμόδια Υπουργεία να προχωρήσουν σε ένταξη των Σχολών Μαθητείας του ΟΑΕΔ στο σύστημα της Δευτεροβάθμιας Τεχνικής Επαγγελματικής Εκπαίδευσης της χώρας έτσι ώστε, πέρα από την επαγγελματική κατάρτιση, να δίνεται διέξοδος στους αποφοίτους που επιθυμούν να συνεχίσουν σε ανώτερα επίπεδα εκπαίδευσης;
3. Ποια μέτρα προτίθενται να λάβουν ώστε να επιτευχθεί η μεγαλύτερη αναγνωρισιμότητα των Σχολών Μαθητείας στην χώρα μας αλλά και στο εξωτερικό;
Δείτε τις απαντήσεις των κ.κ. Υπουργών εδώ και εδώ.